[pic] | EUROOPA ÜHENDUSTE KOMISJON |

Brüssel 12.10.2007

KOM(2007) 597 lõplik

KOMISJONI TEATIS NÕUKOGULE

seoses Euroopa Ühenduse osalemisega Euroopa metsade kaitset käsitleval viiendal ministrite konverentsil (Varssavis, 5—7. november 2007)

KOMISJONI TEATIS NÕUKOGULE

seoses Euroopa Ühenduse osalemisega Euroopa metsade kaitset käsitleval viiendal ministrite konverentsil (Varssavis, 5—7. november 2007)

Järgmine Euroopa metsade kaitset käsitlev ministrite konverents toimub Varssavis 5., 6. ja 7. novembril 2007. Rohkem kui 40 Euroopa riiki, sealhulgas kõik ELi liikmesriigid, osalevad konverentsil, mille korraldavad ühiselt Poola ja Norra.

Alates 1990. aastast on toimunud neli Euroopa metsade kaitset käsitlevat ministrite konverentsi. Euroopa metsade kaitset käsitlev esimene ministrite konverents, mis toimus 1990. aasta detsembris Strasbourgis, oli pühendatud täielikult metsaseiret ja metsade kaitset käsitlevatele küsimustele.

Teisel ministrite konverentsil, mis toimus 1993. aasta juunis Helsingis, käsitleti peamiselt metsade säästvat majandamist, metsade bioloogilise mitmekesisuse säilitamist, metsade ja kliima vahelisi seoseid ning Kesk- ja Ida-Euroopa metsade olukorda. Kolmandal ministrite konverentsil, mis toimus 1998. aasta juunis Lissabonis, oli põhitähelepanu Euroopa metsandussektori sotsiaal-majanduslikel aspektidel, metsade säästva majandamise kriteeriumidel ja näitajatel ning metsade bioloogilise ja maastike mitmekesisuse säilitamisel.

Euroopa metsade kaitset käsitleval neljandal ministrite konverentsil, mis toimus 2003. aasta aprillis Viinis, keskenduti peamiselt metsade säästva majandamise integreerimisele säästva arengu laiemasse konteksti.

Nõukogu volitas komisjoni osalema Euroopa Ühenduse nimel kõnealusel neljal konverentsil ja kirjutama koos liikmesriikidega alla lõppaktidele.

Euroopa metsade kaitset käsitlev viies ministrite konverents on, nagu ka kolm viimast konverentsi, edasiminek Euroopas selliste kohustuste rakendamise suunas nagu 1992. aastal Rio de Janeiros toimunud ÜRO keskkonna- ja arengukonverentsil võetud kohustused, sealhulgas bioloogilise mitmekesisuse konventsioon, kõrbestumise vastu võitlemise konventsioon ja kliimamuutuste raamkonventsioon, aga ka 2002. aastal Johannesburgi säästva arengu tippkohtumisel võetud kohustused.

Varssavi konverentsil käsitletakse järgmisi teemasid:

- metsad, puit ja energia;

- metsad ja vesi.

Ministritele on kavas esitada ülddeklaratsioon ja kaks resolutsiooni vastavalt eespool osutatud teemadele. Kuigi kavandataval deklaratsioonil ja resolutsioonidel ei ole konventsiooni mõjujõudu, võivad asjaomased küllaltki üksikasjalikud tekstid avaldada teatavat mõju konverentsil osalejate võetavatele meetmetele.

Lisaks esitatakse ministritele kaks avaldust, mis tuleb konsensuse alusel vastu võtta ja milles käsitletakse üleeuroopalise metsanädala korraldamist 2008. aastal ning metsatulekahjudega seotud küsimusi.

Asjaomased komisjoni talitused olid kõnealuse konverentsi ettevalmistusetapiga tihedalt seotud, et välja töötada deklaratsioon ja resolutsioonid, mis ei ole õiguslikult siduvad.

Ühenduse osalemine konverentsil on igati soovitav ja vajalik, arvestades eelkõige järgmisi asjaolusid:

- konverents on seotud võetud rahvusvaheliste kohustuste rakendamisega Euroopa tasandil nii liikmesriikide kui ka Euroopa Ühenduse poolt;

- Euroopa Ühendus on Strasbourgi, Helsingi, Lissaboni ja Viini resolutsioonidele allakirjutanuna otseselt seotud kõnealuste resolutsioonide järelevalve ja rakendamisega;

- Euroopa riigid on Strasbourgi, Helsingi, Lissaboni ja Viini resolutsioonide ning Varssavis vaadeldavate resolutsioonidega kehtestanud endale suhteliselt üksikasjalikud suunised metsanduspoliitika kohta, milles on sätestatud üldeesmärgid ja tugevdatud omavahelist kooskõlastamist ning koostööd kõnesolevas valdkonnas. See on kooskõlas nõukogu 15. detsembri 1998. aasta resolutsiooniga Euroopa Liidu metsandusstrateegia kohta[1]. Kõnesolevas resolutsioonis määratletakse ELi metsandusstrateegia põhielemendina vajadus parandada nii komisjoni ja liikmesriikide vahelist kui ka liikmesriikide omavahelist kooskõlastamist ja koostööd kõigis metsandussektori jaoks olulistes poliitikavaldkondades;

- konverentsi teemad seonduvad ühenduse metsandusmeetmetega osaliselt hõlmatud valdkondadega, eelkõige nendega, mis on seotud maaelu arengut käsitleva määruse,[2] kuuenda keskkonnalase tegevuskava,[3] teadusuuringute ja tehnoloogiaarenduse seitsmenda raamprogrammi[4] ning ELi metsanduse tegevuskavaga[5]. Konverentsi teemad on kooskõlas ka komisjoni ettepanekutega, mille tulemusena koostati Euroopa Ülemkogu heakskiidetud „Euroopa energiapoliitika”[6].

Seepärast kutsub komisjon nõukogu üles otsustama järgmiselt:

1. Komisjon osaleb Euroopa Ühenduse nimel koos liikmesriikidega Euroopa metsade kaitset käsitleval viiendal ministrite konverentsil, mis toimub Varssavis 5., 6. ja 7. novembril 2007.

2. Komisjon kirjutab alla konverentsi käigus koostatud täiendavatele aktidele. Komisjoni allkiri ei too kaasa mingeid kohustusi ühenduse pädevusest väljapoole jäävatele ühismeetmetele.

EUROOPA METSADE KAITSET KÄSITLEVA VIIENDA MINISTRITE KONVERENTSI AKTID

- Varssavi deklaratsioon

- Varssavi resolutsioon nr 1: metsad, puit ja energia

- Varssavi resolutsioon nr 2: metsad ja vesi.

TÄIENDAVAD DOKUMENDID

- Ministrite avaldus 2008. aasta üleeuroopalise metsanädala kohta

- Ministrite avaldus metsatulekahjude kohta.

[1] EÜT C 56, 26.2.1999, lk 1.

[2] Nõukogu määrus (EÜ) nr 1698/2005 (ELT L 277, 21.10.2005, lk 1).

[3] Otsus 2002/1600/EÜ (EÜT L 242, 10.9.2002, lk 1).

[4] Otsus nr 1982/2006/EÜ (ELT L 412, 30.12.2006, lk 1).

[5] KOM(2006) 302 (lõplik).

[6] Euroopa Ülemkogu Brüsseli istung, 8.–9.3.2007.